‘Nie ŉ pypdroom dat ANC weer Wes-Kaap kan oorvat’Ebrahim Rasool (Foto: ANA) Die kanse dat die ANC weer beheer kan oorneem in die Wes-Kaap is “nie ŉ pypdroom nie”, het Mcebisi Skwatsha, voormalige provinsiale ANC-voorsitter, Sondag gesê. Skwatsha en nog ŉ voormalige ANC-voorsitter in die Wes-Kaap, Ebrahim Rasool, het Mfuleni in Kaapstad Sondag besoek om kiesers aan te moedig om te registreer om te stem in vanjaar se nasionale verkiesing. “Rasool en Skwatsha het oor hul vergadering by Bardale Primary School-stempunt gesels terwyl die mense geduldig in ŉ ry gestaan het in die warm son met ŉ sterk wind wat waai,” het die ANC in die Wes-Kaap in ŉ verklaring gesê. “Ons comrades op die grond wil eenheid sien. Hulle wil eenheid in ons leierskap sien. Ons mense wil hê ons moet saamstaan, want die DA is besig om ineen te stort. As ons saamstaan, dan kan almal saamstaan,” het Rasool gesê. “Dit wys na vernuwing. Ons moet algehele eenheid hê. Ons het ŉ inspirerende leier in ANC-president Cyril Ramaphosa om regtig ŉ beter lewe vir almal te verseker.” Mcebisi Skwatsha (Foto: ANA) Die kanse dat die ANC die mag kan oorneem in die Wes-Kaap is “nie ŉ pypdroom nie”, het Skwatsha gesê. “Ek is baie optimisties oor dit wat in die algemene verkiesing gaan gebeur. Ons gaan redelik goed doen. Ons gaan ons merk maak.” Rasool het bygevoeg die ANC het die afgelope twee dae van kieserregistrasie ŉ teenwoordigheid in elke stemdistrik in die Wes-Kaap gehad. “Die vraag is of dit ons groot genoeg sal maak om ŉ meerderheid te behaal.”